Is-Sitt Pitazz – Paragrafi 1751-1760 + O Ġesu', moħbi fis-Sagrament Imqaddes tal-Altar, l-unika mħabba u ħniena tiegħi, inpoġġi f'idejk il-ħtiġijiet kollha ta' ruħi u ta' ġismi. Inti tista' tgħinni, għax Inti l-istess Ħniena. Fik tinsab it-tama kollha tiegħi. (Fl-oriġinal hawnhekk hawn paġna kompletament vojta.) Ġ.M.Ġ Krakovja –Pradnik, 2 ta' Ġunju 1938. Irtir ta' Tlett ijiem. Taħt id-direzzjoni tal-Imgħallem Ġesu', li Hu stess ikkmandani nagħmel dan l-irtir, u li għażel il-ġranet meta kelli nagħmlu; jiġifieri, it-tlett ijiem ta' qabel Pentekoste u li, Hu stess, mexxa dan l-irtir. Iżda, jiena staqsejt il-konfessur tiegħi (probabbilment Patri Andrasz) jekk kellix nagħmel irtir bħal dan, u tani l-permess tiegħu. Staqsejt ukoll lill-Madre Superjura (Irene) u hi wkoll tatni l-permess tagħha. Kont iddeċidejt li ma kontx ser nagħmel l-irtir mingħajr il-permess tas-Superjuri. Bdejt novena lill-Ispirtu s-Santu, u stennejt it-tweġiba tal-Madre Superjura. Suppost li kelli nibda l-irtir illum, imma għadni ma rċevejtx l-aħbar tad-deċiżjoni tal-Madre Superjura. X'ħin mort il-Knisja għad-devozzjonijiet ta' filgħaxija, rajt lill-Mulej Ġesu' waqt il-Litanija. Jiena weġibt, "Ġesu', Mgħallem tiegħi l-iktar għażiż, nitolbok maħfra, imma l-irtir ma nistax nagħmlu, għax għadni ma rċevejtx aħbar jekk il-Madre Superjura tatnix il-permess jew le." Toqgħodx tinkwieta, binti, is-Superjura tatek il-permess tagħha. Għada filgħodu ssir taf. Imma l-irtir ser nibdewh illum. U fil-fatt, il-Madre Superjura kienet ċemplet dak inhar filgħaxija lis-soru li kienet qiegħda tieħu ħsiebi fil-mard tiegħi (Swor David), u qaltilha tgħidli li kelli permess nagħmel l-irtir, imma s-soru kienet insiet tgħidli. Kien wasal l-għada filgħodu x'ħin qaltli, u damet tiskuża ruħha li ma kenitx qaltli l-ġurnata ta' qabel. Jiena weġibtha, "Tinkwetax. Jiena diġa' bdejt l-irtir tiegħi, skont ix-xewqa tas-Superjura." + L-ewwel Jum. Filgħaxija, Ġesu' tani s-suġġett tal-meditazzjoni. Sa mill-ewwel waqt, qalbi mtliet bil-biża' u l-ferħ. Imbagħad mort nitgeddes qrib il-Qalb Tiegħu, u l-biża' għeb; baqa' biss il-ferħ. Ħassejtni kollni kemm jiena bħallikieku kont bint Alla, u l-Mulej qalli, Tibża' minn xejn. Dak li ma ġiex permess lill-oħrajn ġie mogħti lilek. Dawk il-grazzji li l-erwieħ l-oħrajn ma jistgħux jagħrfuhom, lanqas mill-bogħod, lilek qegħdin imantnuk, bħall-ħobż ta' kuljum. Aħseb ftit, binti, ma' min hi magħquda qalbek hekk mill-qrib permezz tal-voti. Qabel ma Jiena għamilt id-dinja, Jiena kont inħobbok b'dik l-imħabba li qalbek qiegħda tħoss illum u, matul is-sekli, Imħabbti ma titbiddel qatt. Applikazzjoni għal ħajti: Meta biss bdejt naħseb f'Dak li qalbi hi miżżewġa miegħu, ruħi daħlet f'ġabra profonda, u s-siegħa għaddiet bħal minuta. Hekk kif kont mitlufa f'din il-ġabra, sirt naf x'inhuma l-attributi ta' Alla. Bdejt naqbad bin-nar ta' mħabba ġewwa fija u ħriġt fil-ġnien biex niffriska; x'ħin ħarist 'il fuq lejn is-sema, fjamma ġdida ta' mħabba mlietli qalbi. Imbagħad smajt dan il-kliem: Binti, ħsibt biżżejjed fuq is-suġġett li Jiena tajtek? Jekk iva, nagħtik ieħor. Jiena weġibt, "O Majesta' Infinita, l-eternita' mhix biżżejjed għalija sabiex insir nafek . . . Imma mħabbti għalik saret iktar qawwija. Bħala sinjal ta' gratitudni jiena npoġġi qalbi f'riġlejk, bħal blanzun ta' warda. Jalla l-fwieħa tagħha tpaxxilek il-Qalb Divina Tiegħek, issa u għall-eternita' . . . X'ġenna hi għar-ruħ meta l-qalb tkun taf li hi daqshekk maħbuba minn Alla . . ." 1757. Illum, inti ser taqra kapitlu ħmistax tal-Evanġelju ta' San Ġwann. Irridek taqrah bil-mod ħafna. It-Tieni Meditazzjoni. 1758. Binti, aħseb ftit fuq il-ħajja ta' Alla li tinsab fil-Knisja għas-salvazzjoni u għall-qdusija ta' ruħek. Aħseb ftit fuq l-użu li inti tagħmel minn dawn it-teżori tal-grazzja, minn dawn l-isforzi ta' Mħabbti. Applikazzjoni għal ħajti : O Ġesu' l-iktar ħanin, jiena mhux dejjem għaraft kif nikseb il-ġid spiritwali minn dawn id-doni prezzjużi, għax tajt ftit li xejn attenzjoni lid-don u ħafna attenzjoni lill-mezz li Inti wżajt biex twassalli dawn id-doni Tiegħek. Mgħallem tiegħi l-iktar ħelu, minn issa 'l quddiem l-affarijiet ikunu mod ieħor. Id-doni Tiegħek jiena ser nużahom bl-aħjar mod li ruħi hi kapaċi tużahom. Fidi ħajja tweżinni. Tkun xi tkun il-forma li Inti tuża biex tibgħatli l-grazzja Tiegħek, jiena nilqagħha bħallikieku ġejja direttament minn għandek, mingħajr ma noqgħod nagħti kas tal-mezz li Inti tuża biex tibgħathieli. Jekk ma jkunx dejjem possibli għalija li nilqagħha bil-ferħ, jiena dejjem naċċettaha b'sottomissjoni għar-rieda qaddisa Tiegħek. Konferenza fuq it-Taqbid Spiritwali. 1760. Binti, irrid ngħallmek fuq it-taqbid spiritwali. Qatt tafda fik innifsek, imma ntelaq għal kollox fir-rieda Tiegħi. Fid-deżolazzjoni, fid-dlam u f'diversi dubji, irrikorri għandi u għand id-direttur spiritwali tiegħek. Huwa dejjem iwieġbek f'ismi. Toqgħodx tinnegozja mat-tentazzjoni, tkun xi tkun; mill-ewwel issakkar fil-Qalb Tiegħi u, mal-ewwel ċans, uri t-tentazzjoni lill-konfessur. Poġġi l-egoiżmu tiegħek fl-aħħar post, biex ma jtebbagħlekx l-opri tiegħek. Issaporti lilek innifsek b'paċenzja kbira. Tittraskurax mortifikazzjonijiet interjuri. Dejjem iġġustifika l-opinjonijiet tas-superjuri u tal-konfessur tiegħek fik innifsek biss. Aħrab minn dawk li jgergru bħalma taħrab mill-pesta. Ħalli lil kulħadd jagħmel li jrid; inti trid tagħmel dak li Jiena rrid. Osserva r-regola bl-akbar fedelta'. Jekk xi ħadd jagħmillek id-deni, aħseb fil-ġid li tista' tagħmel lill-persuna li ġegħlitek tbati. Toqgħodx turi x'inti tħoss. Żomm is-skiet meta jċanfruk. Toqgħodx tistaqsi lil kulħadd x'jaħseb, imma biss lill-konfessur; miegħu iftaħ qalbek bl-ikbar sempliċita' bħat-tfal. Tħallix l-ingratitudni taqtagħlek qalbek. Toqgħodx teżamina bil-kurżita' t-toroq li Jiena ngħaddik minnhom. Meta tħoss id-dieqa u l-qtigħ il-qalb jħabbat fuq qalbek, aħrab minnek innifsek u nħeba ġewwa Qalbi. Toqgħodx tibża' mit-taqbid; l-istess kuraġġ ħafna drabi jxejjen it-tentazzjonijiet, u huma ma jkollhomx saħħa jaħbtu għalina. Dejjem issielet b'konvinzjoni soda li Jiena qiegħed miegħek. Timxix skont ma tħoss, għax dan mhux dejjem ikun taħt il-kontroll tiegħek; il-mertu kollu jinsab fir-rieda. Iddependi dejjem mis-superjuri tiegħek, ukoll fl-iċken affarijiet. Minix ser nilludik bi prospetti ta' paċi u konsolazzjonijiet; għall-kuntrarju, ħejji ruħek għal battalji kbar. Kun af li issa inti tinsab fuq palk kbir fejn is-sema u l-art kollha qegħdin iħarsu lejk. Issielet bħal kavallier, sabiex Jiena nkun nista' nippremjak. Toqgħodx tibża' bla bżonn, għax m'intix waħdek.
Djarju ta' Swor Fawstina – Is-6 Pitazz (par.1751-1760)